次韻君澤正月五日早見示
作者：方回
朝代：宋

paragraphs: 人人有此珠，萬古天地寶。
法當潜厥光，蚌殻護其表。
能使華嶽移，可叱峽流倒。
未若牀缺足，梓匠不自造。
脫華培深根，屏翳返內照。
與辨以興戎，寧訥而出好。
恭惟羲皇心，豈有夜與曉。
我眼徹地底，常見日皎皎。
爰自彖及繫，纂述屢脫稿。
仙游慕昇飛，佛障怯煩惱。
九轉與八解，終不擺纏繞。
彼豈知吾學，往來玩大小。
艮止體陰負，離明决陽抱。
平生無所媚，不竈亦不奧。
突過子雲玄，眇視老氏妙。
慎察進退間，以爲先師報。
宜耦長沮耕，遑待方朔詔。
黑頭氣公旺，黄馘項吾槁。
一當蟄幽閒，一當翔穹昊。
何以明其然，□□□衰老。